b"\n_START_ARTICLE_\nValdresbanen\n_START_SECTION_\nHistorie\n_START_PARAGRAPH_\nAllerede i 1875 blev det diskuteret, om der burde bygges en jernbane i Valdres. Det blev blandt andet diskuteret, om Bergensbanen skulle f\xc3\xb8res gennem dalen. I 1894 blev det vedtaget, at Bergensbanen skulle g\xc3\xa5 gennem Hallingdal. Det satte gang i diskussionen om en privat jernbane. Tre alternativer blev diskuteret: en mulighed var en sidebane fra Nesbyen, en anden mulighed var en sidebane fra Hen Station p\xc3\xa5 Randsfjordbanen. Det tredje alternativ var en sidebane fra R\xc3\xb8ykenvik eller Eina p\xc3\xa5 Gj\xc3\xb8vikbanen. I sidste ende var det sidebanen fra Eina, der vandt. Den vigtigste \xc3\xa5rsag til det var den store interesse i landkommunerne._NEWLINE_Stortinget vedtog at bygge banen 20. maj 1899, og den private jernbaneentrepren\xc3\xb8r S\xc3\xb8ren S\xc3\xb8rensen fik opgaven. Staten skulle bidrage med 2 mio. kr., og derudover skulle kommunerne og private bidrage med 1,8 mio. kr. Tilsammen regnedes det med, at banen ville koste 3,8 mio. kr. Den f\xc3\xb8rste del af banen fra Eina til Dokka \xc3\xa5bnede 28. november 1902, og 1. november kom banen til Tons\xc3\xa5sen. P\xc3\xa5 det tidspunkt var alle pengene brugt, og til sidst m\xc3\xa5tte kommunerne d\xc3\xa6kke budgetoverskridelsen p\xc3\xa5 700.000 kr. Banen blev forl\xc3\xa6nget til Aurdal 11. oktober 1905 og n\xc3\xa5ede omsider Fagernes 11. oktober 1906._NEWLINE_Banen kom til at koste 4,5 mio. kr. i alt, hvilket bet\xc3\xb8d at den blev bygget relativt billigt. Banen blev bygget med mange kurver, og togene m\xc3\xa5tte oprindeligt kun k\xc3\xb8re 40 km/t. Svellerne var af almindeligt tr\xc3\xa6 i stedet for impr\xc3\xa6gneret tr\xc3\xa6. Det bet\xc3\xb8d at de hurtigt begyndte at r\xc3\xa5dne og m\xc3\xa5tte udskiftes efter f\xc3\xa5 \xc3\xa5r. Skinnerne var imidlertid af forholdsvis god kvalitet. Banen blev bygget med normalspor (sporvidde 1435 mm) ligesom Gj\xc3\xb8vikbanen, til trods for at kapspor (sporvidde 1067 mm) var det mest almindelige i Norge p\xc3\xa5 den tid. Den bet\xc3\xb8d tilsammen, at banen kunne benytte langt kraftigere materiel end de fleste andre sidebaner._NEWLINE_Banen blev til at begynde med en succes, og den havde overskud i mange \xc3\xa5r. Overskuddet blev benyttet til at udbedre banen med. I 1923 vedtog Stortinget, at banen skulle forl\xc3\xa6nges til Vangsmj\xc3\xb8sa, men det blev aldrig til noget. I 1935 blev der indsat en benzindrevet motorvogn p\xc3\xa5 banen, hvilket f\xc3\xb8rte til at rejsetiden mellem Eina og Fagernes blev reduceret til 2\xc2\xbd time. I 1937 udl\xc3\xb8b banens koncession, og banen blev overtaget af NSB. I 1980'erne gik trafikken kraftigt tilbage, blandt andet fordi bustrafikken mellem Valdres og Oslo var blevet kraftigt forbedret. Persontrafikken p\xc3\xa5 banen blev indstillet 1. januar 1989."